Comencen les obres de millora de l'accessibilitat del carrer Verge de Begonya del Port de Sagunt
14 de juliol 2021

![Imagen 2](/media/zedh3p0j/mini_pepe-gil-enero-2020-4.jpg)

![](/media/c01ca14t/99-c1-mini-obras-calle-virgen-de-begona.jpg)  
​  

Les obres de remodelació de la vorera del carrer Verge de Begonya del Port de Sagunt ja estan en marxa. L'objectiu de dur a terme estes obres és millorar substancialment l'accessibilitat en general i especialment de persones amb mobilitat reduïda eliminant els pals de la llum existents i augmentant l'amplària de la vorera. Per eixe motiu, es pretén el soterrament dels servicis d'enllumenat i telefonia, i la reubicació dels punts de llum.

  

Des del Departament de Manteniment es va detectar que la vorera del carrer Verge de Begonya que llinda amb el Col·legi Cervantes té un problema important d'accessibilitat i es troba en una zona de molt de trànsit per a vianants. Presenta una amplària aproximada de 1,20 metres i, a més, existixen dos pals de fusta per a la subjecció de xarxes aèries de servicis que fan que l'ample de pas es reduïsca en uns 40 centímetres, això fa que la vorera siga pràcticament intransitable. Per eixa raó, el Departament de Manteniment va sol·licitar l'ampliació de la vorera dotant-la de major accessibilitat, cosa per a la qual és necessària l'eliminació de les xarxes aèries de servicis, executant xarxes subterrànies que no constituïsquen obstacles al trànsit de vianants.

  

El contracte ha sigut adjudicat a l'empresa Pavasal Constructora S. A. per un cost d'uns 42.000 euros aproximadament, IVA inclòs, i el termini d'execució ha de ser de dos mesos des de la formalització del contracte, a més d'un any de garantia.

  

El regidor de Manteniment, Pepe Gil, ha explicat que **«encara queden moltes coses per fer en temes d'accessibilitat a la ciutat, però hi ha tantes que és impossible abordar-les totes en una legislatura»**. A més, ha afegit: **«Ara és el torn d'actuar en la vorera del carrer Verge de Begonya del Port de Sagunt, i és una vorera que està en una de les eixides del Col·legi Cervantes. Hi ha uns pals de la llum en la part de darrere del col·legi, que fan que eixe carrer tinga llum, però al mateix temps entorpixen el pas i no entenem per què, quan es va fer el col·legi, no els van retirar. Ara el que farem és una actuació que millora eixa vorera, fent-la més ampla i, d'altra banda, eliminarem eixos pals de la llum. Els cables aniran per davall, subterràniament, i posarem fanals nous per a millorar l'accessibilitat d'eixa zona. Esperem que en unes tres setmanes l'obra estiga acabada perquè tots puguem gaudir d'ella»**.

  

Cal destacar que la renovació, millora i conservació del patrimoni municipal és un aspecte d'especial incidència, sensibilitat social i econòmica en el funcionament diari dels servicis municipals. En eixe sentit, i a pesar que l'inici de les obres estava previst per al mes de maig, s'ha esperat que les classes d'este curs 2020-2021 acabaren per a poder començar amb la millora de la zona i que això no suposara un problema per a l'alumnat del CEIP Cervantes, ja que accedix al col·legi per eixe lateral.

![](/media/21fe2lzn/99-c2-obras-calle-virgen-de-begona.jpg)  
  
  

*   [](http://www.facebook.com/sharer.php?u=https://aytosagunto.es/va/actualitat/comencen-les-obres-de-millora-de-l-accessibilitat-del-carrer-verge-de-begonya-del-port-de-sagunt/ "Facebook")
*   [](http://twitter.com/share?url=https://aytosagunto.es/va/actualitat/comencen-les-obres-de-millora-de-l-accessibilitat-del-carrer-verge-de-begonya-del-port-de-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/comencen-les-obres-de-millora-de-l-accessibilitat-del-carrer-verge-de-begonya-del-port-de-sagunt/ "Linked In")
*   [](mailto:?body=https://aytosagunto.es/va/actualitat/comencen-les-obres-de-millora-de-l-accessibilitat-del-carrer-verge-de-begonya-del-port-de-sagunt/)